Dodelike virus in China versprei, eis nog lewens‘n Werker monitor vertoonskerms vir infrarooitermometers terwyl reisigers by die Hankou-treinstasie in Wuhan in die Hubei-provinsie in die suide van China aankom. Foto (Chinatopix via AP) Die getal gevalle van die nuwe dodelike virus in China het tot 440 gestyg, met nege mense wat reeds dood is. Volgens die Chinese owerhede is al die sterftes in die Hubei-provinsie aangemeld. Wuhan, waar die eerste geval van die virus aangemeld is, is in dié provinsie. Daar is intussen gevalle van die nuwe tipe koronavirus in Japan, Suid-Korea, Thailand, Taiwan en die VSA aangemeld. In Amerika word passasiers wat na Wuhan gereis het, gedwing om by een van vyf lughawens terug te keer waar daar voorsorgmaatreëls getref is om passasiers te ondersoek wat moontlik simptome het. ŉ Amerikaanse man het geen simptome gehad toe hy verlede Woensdag by die Seattle-Tacoma-lughawe geland het nie, maar het Donderdag begin siek voel. Hy is Sondag dokter toe waarna toetse gedoen is en dit bevestig is dat hy die virus het. Volgens die owerhede sterk hy goed aan in isolasie. ‘n Gesin met gesigmaskers loop met hul bagasie in die Hankou-treinstasie in Wuhan in die Hubei-provinsie in die suide van China. Foto: (Chinatopix via AP) Talle ander lande het intussen ook voorsorgmaatreëls begin tref uit vrees vir ŉ wêreldwye uitbreking van die virus wat herinner aan die Sars-uitbreking van 2002-’03. ŉ Uitbreking van die ernstige akute respiratoriese sindroom (Sars) het destyds in China begin en tot die dood van nagenoeg 800 mense gelei. Baie lande is reeds besig om die temperatuur van aankomende passasiers te kontroleer en voorsorgmaatreëls vir kwarantyn te tref in reaksie op die nuwe virus. Die Chinese regering se bevestiging dat die nuwe virus tussen mense oorgedra kan word, het die vrees dat dit vinniger en wyer kan versprei vererger met miljoene Chinese en mense van reg oor die wêreld wat tans in China rondreis vir die Chinese Nuwejaar. Die nuwe tipe koronavirus gaan gepaard met simptome soos erge koors en asemhalingsprobleme.